LV Eiropas Savienības Oficiālais Vēstnesis C 275/15

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 275/06

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“MELON DU HAUT-POITOU”

EK Nr.: FR-PGI-0105-0029-13.10.2011

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts — ☒ Ģeogrāfiskais apgabals —  Izcelsmes apliecinājums — ☒ Ražošanas metode —  Saikne — ☒ Marķējums — ☒ Valsts prasības —  Citur (precizēt)

2. Grozījuma(-u) veids

— ☒ Grozījumi vienotajā dokumentā vai kopsavilkuma lapā —  Grozījumi reģistrēta ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

Tā kā ir pagājuši vairāk nekā 13 gadi kopš AĢIN izveides (1998. gada 22. decembra Regula (EK) Nr. 2784/98), grupa vēlas specifikāciju atjaunināt un pielāgot valsts tiesību aktiem, kā arī stiprināt tās saikni ar AĢIN teritoriju, jo īpaši pārstrādājot dažus galvenos specifikācijas punktus, it sevišķi attiecībā uz ģeogrāfisko apgabalu, šķirņu reģistrāciju un uzraudzību, prasībām stādīšanu un ražas novākšanu veikt manuāli un prasībām attiecībā uz produkta apstiprināšanu.

3.1. Produkta apraksts

“Melon du Haut-Poitou” maksimālais svars no 1 200 g palielināts līdz 1 350 g, ņemot vērā izmaiņas izmēru tabulā, ko ieviesa svaigu augļu un dārzeņu starpnozaru organizācija Francijā; šis nelielais izmēra palielinājums īpaši neietekmē “Melon du Haut-Poitou” īpašības, kas jau bija ietvertas iepriekšējā tabulā attiecībā uz maksimālo svaru līdz 1 200 g.

Tiek precizēta arī melones mizas krāsa, lai labāk raksturotu novāktās melones gatavības pakāpi.

Atcelts sākotnēji pieļautais nelielais zaļganuma īpatsvars augļa mīkstumā, un nevienai melonei, kas ir kļuvusi kaut nedaudz zaļgana, vairs nevar piemērot AĢIN.

Pievienots jauns punkts, kurā sniegts produkta ar AĢIN organoleptiskais apraksts, ņemot vērā to regulāro degustāciju rezultātus, ko grupa veic jau vairāk nekā desmit gadus.

Precizēti iepakošanas veidi – lai saglabātu kvalitāti, melones tiek laistas tirdzniecībā veselas un iepakotas uz caurumotām vienslāņa paplātēm vai individuālā iepakojumā.

Pievienota arī norāde par meloņu partiju viendabīgumu: “Iepakotā meloņu partija ir viendabīga kvalitātes, formas un ārējā izskata ziņā, un melones ir praktiski vienādas attīstības, gatavības un nokrāsas ziņā”.

3.2. Ģeogrāfiskais apgabals

Svītrots sākotnējais apgabala iedalījums kantonos, un tā vietā tiek iekļauts detalizētāks un nepārprotamāks attiecīgo pašvaldību saraksts; tiek atgādināta arī informācija par darbībām, kas tiek veiktas apgabala teritorijā.

Pieteikums nedaudz paplašina pašreizējo AĢIN apgabalu, galvenokārt ziemeļu un ziemeļaustrumu virzienā, proti, Maine-et-Loire departamentā (attiecībā uz pašvaldībām Dénezé-sous-Doué, Louresse-Rochemenier un Les Verchers-sur-Layon) un Indre-et-Loire departamentā (attiecībā uz pašvaldībām Assay, Braslou, Chaveignes, Courcoué, La Tour-Saint-Gélin, Léméré, Luzé, Marigny-Marmande, Razines, Verneuil-le-Château, Antogny-le-Tillac, Marcilly-sur-Vienne, Pussigny, Anché, Brizay, Chezelles, Rilly-sur-Vienne, Sazilly, Tavant un Theneuil).

Pieteikums paredz arī pašreizējā AĢIN apgabala samazinājumu austrumu un dienvidu virzienā, jo īpaši Vienne departamentā (Port-de-Piles, Buxeuil, Saint-Remy-sur-Creuse, Leugny, Oyré, Saint-Sauveur, Senillé, Saint-Cyr, Dissay, Saint-Georges-les-Baillargeaux, Montamisé, Buxerolles, Biard, Poitiers un Mignaloux-Beauvoir), kā arī dažus būtiskus labojumus, salīdzinot ar 1995. gadā reģistrēto apgabalu (Assay un Beaumont pašvaldību aizmiršana/pievienošana apgabala teritorijai).

Šis pieteikums ir iepriekš pārbaudīts, lai ņemtu vērā saiknes ar izcelsmes vietu faktorus, kas noteikti attiecīgajai AĢIN. Visas pievienotās pašvaldības atrodas blakus pašreizējam apgabalam vai to paplašina. Tajās visās ir māla un kaļķakmens augsnes, kas paredzētas specifikācijā.

Saiknes pārskatīšana ar izcelsmes vietām ļauj precīzāk raksturot dabiskās robežas austrumos no “Melon du Haut-Poitou” ģeogrāfiskā apgabala, nomainot secīgās norādes uz Tuē (Thouet), Vjennas (Vienne) un Klēnas (Clain) ieleju pret norādēm uz ūdenstecēm – Luāru (Loire) attiecībā uz apgabala Anžē (Angers) daļu un Vjennu (Vienne) attiecībā uz Turānas (Touran) daļu, tā vietā, lai vispārīgākā veidā atsauktos uz minētajām ielejām. Turklāt pašreizējā apgabala austrumos un dienvidos esošie apvidi tika uzskatīti par tādiem, kas skaidri atšķiras no klasiskajām “Melon du Haut-Poitou” ainavām – tajā lielākoties ir izkaisīti apmēram 100–130 metrus augsti pakalni, starp kuriem ieplakās plešas ar pļavām vai pārsvarā ar mežu platībām klāti ļoti plaši līdzenumi, kuros dominē papeles. Ir ietverta prasība samazināt apgabalu, izslēdzot šos apvidus. Jāpiebilst, ka dažās pašvaldībās, kas atrodas šajos apvidos, kopš AĢIN apgabala atzīšanas brīža meloņu audzēšana nav apstiprinājusies.

3.3. Ražošanas metode

— Šķirņu izvēle

Precizēta jaunu meloņu šķirņu izvēles procedūra un kritēriji attiecībā uz AĢIN “Melon du Haut-Poitou”:

— šie kritēriji ir vienlaikus tehniski kritēriji (jo īpaši audzēšanas potenciāls, agrīnums, cikla ilgums, novākšanas vieglums un spēja pretoties slimībām/izturība pret slimībām) un produktam raksturīgās kvalitātes kritēriji (jo īpaši cukuru saturs (IR), stingrība, zaļganuma kontrole un mīkstuma krāsa),

— šķirņu izvēles procedūra tiek īstenota divos posmos: 1) tehnisko kritēriju pārbaude, veicot divas testēšanas kampaņas ģeogrāfiskā apgabala māla un kaļķakmens augsnēm, un par šo testu rezultātiem grupa sagatavo atzinumu; 2) produkta regulāra uzraudzība, kampaņas laikā veicot degustācijas, kurās piedalās degustatoru komiteja – tās sastāvā ietilpst patērētāji, pieredzējuši lauksaimnieki un sabiedriskās ēdināšanas nozares pārstāvji, izņemot visus ar šo AĢIN saistītos nozares dalībniekus. Pamatojoties uz šīs komitejas galīgo atzinumu kampaņas noslēgumā, grupa pieņem lēmumu par jaunas šķirnes iekļaušanu AĢIN šķirņu sarakstā.

Šī procedūra turpmāk paredz arī uzraudzību un iespējamu atļauto šķirņu izslēgšanu:

— iepriekš minētā degustatoru komiteja kampaņas noslēgumā un pēc veiktajām degustācijām var rezultātā sniegt arī nelabvēlīgu atzinumu par šķirnēm, ko pašlaik audzē ar AĢIN, ja tās vairs neatbilst “Melon du Haut-Poitou” nepieciešamajām īpašībām un tipam,

— pamatojoties uz minēto atzinumu, grupa pēc tam pieņem lēmumu par attiecīgās šķirnes izslēgšanu no AĢIN šķirņu saraksta,

— stādi un augsnes apstrāde:

šīs daļas konsolidēšana ļauj labāk izskaidrot dažādus meloņu stādu veidus un stādīšanas periodus – vai nu veicot stādu tiešu iestādīšanu, vai izaudzējot dēstus siltumnīcās pirms stādīšanas laukā (dēstos, mazos dēstos vai kā spraudeņus). Turklāt nedaudz tiek mainīts minimālais un maksimālais laikposms, cik ilgi sēklas diedzē siltumnīcā (abos gadījumos piecas dienas mazāk), ņemot vērā vairāku gadu garumā novēroto praksi,

— stādīšana:

tiek atgādināts un precizēts, ka stādīšana notiek manuāli.

Termiņi jauno stādījumu aizsardzības pārsegu vai lecekšu noņemšanai tiek pielāgoti, ņemot vērā laikapstākļus, kas novēroti pēdējos gados (tostarp sliktos laika apstākļus – vēlīno salu, kas kādreiz gandrīz nekad nebija novērojams un tagad ir kļuvis iespējams, ieilgušos aukstuma periodus, kas dažkārt konstatējami pavasaros u. c.). Lecekta vai pārsegu uzstādīšanas termiņš (15. un 20. maijs) tiek svītrots tā paša iemesla dēļ.

— Nosacījumi augļu novākšanai un gatavo augļu atlasei

Attiecībā uz augļu novākšanas īpašo kārtību AĢIN meloņu novākšanas sākuma datums tiek pārcelts uz 1. jūliju, ņemot vērā laikapstākļus, kas bieži novēroti jau vairākus gadus.

Tiek atgādināts un precizēts, ka manuālā ražas novākšana zemesgabalos notiek vairākās secīgās kārtās, un pirmā kārta nevar tikt izmantota AĢIN meloņu ražošanai. Aizliegums attiecībā uz abām pēdējām kārtām netika atzīts par piemērotu no kontroles viedokļa, tādēļ tas tiek svītrots, paredzot tā vietā šo pēdējo partiju īpašu uzraudzību apstiprināšanas gaitā (sk. nākamo punktu).

Ikdienas prasības attiecībā uz maksimālo temperatūru un gala termiņu tiek svītrotas, jo netiek atzītas par piemērotām no kontroles viedokļa. Selekcionētās kantalupes tipa “Šarantas melones” šķirnes ir atjauninātas un pašlaik pieder pie “izrakstīto” jeb “izraibināto” meloņu tipa; tām ir bieza miza un lielāka izturība pret karstumu, aukstumu un triecieniem, tādēļ šādi ikdienas uzraudzības pasākumi vairs nav nepieciešami.

Ražas novākšanas kārtība tiek precizēta attiecībā uz maksimālajiem kastu vai konteineru izmēriem, nosakot aizliegumu izmantot piekabes kastu vai konteineru vietā. Šo izmaiņu mērķis ir ierobežot augļu saspiešanos un saglabāt to kvalitāti.

Attiecībā uz augļu atlasi, tos noņemot no auga, šis punkts ir pārstrādāts, lai precizētu kritērijus, kas jāievēro un jāņem vērā audzētājiem, kad viņi nosaka novācamo meloņu ar AĢIN optimālo gatavības pakāpi. Tādējādi meloņu novākšanu zemesgabalā uzsāk atkarībā no attiecīgās šķirnes (agrīnā, daļēji agrīnā vai sezonālā), un audzētājs faktiski konstatē atbilstību vismaz vienam specifikācijā minētajam gatavības kritērijam (mizas vai lapu dzeltēšana vai kātiņa piestiprinājuma vietas ieplaisāšanās).

Specifikācijā paredzētā maksimālā vidējā ražība vienā saimniecībā tiek precizēta, to attiecinot tikai uz tiem zemesgabaliem, kas piemēroti ar šo AĢIN apzīmētajām melonēm un faktiski apstādīti ar šķirnēm, kas piemērotas šā AĢIN meloņu audzēšanai. Tā tiek arī pielāgota (pārejot no 10 t/ha uz 12 t/ha), lai ņemtu vērā pēdējo gadu laikā faktiski konstatēto ražību, jo īpaši labāko ražas gadu laikā, un panākumus, kas gūti ar jaunajām meloņu šķirnēm.

— Augļu pieņemšana, šķirošana, kalibrēšana, izvietošana uz paplātēm un apstiprināšana

Attiecībā uz augļu pieņemšanu – melones vairs netiek sistemātiski mazgātas. Mazgāšana ir lietderīga tikai tad, kad augļi ir netīri, neatkarīgi no tā, vai tie ir paredzēti AĢIN mērķiem. Šī prasība nav specifiska un tādēļ tiek svītrota no specifikācijas.

Meloņu šķirošanas un kalibrēšanas nosacījumi tiek precizēti, lai tos nepārprotami saistītu ar fizikālajām īpašībām, kas paredzētas “Melon du Haut-Poitou” (4. daļā “Produkta apraksts”).

Arī augļu apstiprināšanas nosacījumi tiek precizēti, lai tos nepārprotami saistītu ar citām īpašībām, kas paredzētas “Melon du Haut-Poitou” 4. daļā “Produkta apraksts” – šķirne, fizikālais raksturojums (zaļganuma neesība), ķīmiskais raksturojums (cukura saturs) un viendabīga iepakošana.

Visbeidzot, tiek pievienots īpašs punkts par “Melon du Haut-Poitou” novākšanas pabeigšanu, aizstājot svītroto noteikumu, kas aizliedza izmantot abas pēdējās novākšanas kārtas (sk. iepriekšējo punktu). Kad ražas novākšana ir sākta, audzētāji un audzētāji-nosūtītāji nosaka AĢIN zemesgabala nolasīšanas beigu datumu, tiklīdz viņi partiju apstiprināšanas gaitā faktiski konstatē atbilstību kādam no turpmāk minētajiem kritērijiem: neviendabīgi augļi formas, krāsas un/vai iekšējās kvalitātes ziņā vai arī tādu augļu klātbūtne, kas attiecīgajai šķirnei ir mazāk reprezentatīvi.

— Meloņu iepakošana un uzglabāšana

“Melon du Haut-Poitou” iepakošanu, proti, produkta atbilstošu sagatavošanu, ievērojot īpašos noteikumus par šķirošanu, kalibrēšanu un apstiprināšanu, turpmāk minētos ierobežotos iepakošanas veidus un pienākumu piestiprināt katrai melonei atsevišķu uzlīmi audzētāji-nosūtītāji tiešā veidā īsteno uzreiz pēc ražas novākšanas vai pēc to audzētāju pieprasījuma, kuri nav nosūtītāji. Tam ir jānotiek ģeogrāfiskajā apgabalā, lai saglabātu augļu kvalitātes īpašības, piemēram, produktu optimālo gatavības pakāpi, izskatu, veselumu un viendabīgumu, kā arī svaigumu, un lai tādējādi novērstu arī vajadzību lieki pārcilāt vai bojāšanās risku pārvadāšanas laikā, turklāt vienlaikus nodrošinot nepieciešamo izsekojamību dažādās meloņu tirdzniecības vietās.

Šajā iedaļā tiek precizēti arī iepakojuma veidi, kā definēts daļā “Produkta apraksts” – melones iepako saskaņā ar izmēra kategoriju uz paplātēm tikai vienā slānī vai individuālā iepakojumā; maksimālais meloņu skaits uz katras paplātes tiek mainīts (15, nevis 16), bet 16. lielums kalibrējot vairs neeksistē.

Maksimālais laiks starp augļu novākšanu un iepakošanu (sešas stundas) tiek svītrots, samazinot arī kopējo pieļaujamo laiku starp novākšanas brīdi un nosūtīšanas brīdi (turpmāk – 48 stundas, nevis vairs stundas, kā bija iepriekš).

3.4. Marķējums

Šajā nodaļā precizētas papildu norādes, kas jāpievieno produktam ar AĢIN (atsevišķa uzlīme uz katras melones un grupas logotipa pievienošana).

3.5. Valsts prasības

Attiecībā uz izmaiņām valsts tiesību aktos un regulējumā daļa “Valsts prasības” noformēta kā tabula, kas satur galvenos kontrolējamos parametrus, to standarta lielumus un novērtēšanas metodi.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“MELON DU HAUT-POITOU”

EK Nr.: FR-PGI-0105-0029-13.10.2011

AĢIN ( X ) AOP ( )

1. Nosaukums

“Melon du Haut-Poitou”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

“Melon du Haut-Poitou” ir dzeltena Šarantas tipa melone. Auglim ir apaļa forma ar izteiktu rievojumu un mizu, kas pārsvarā klāta ar vairāk vai mazāk bieziem rakstiem atkarībā no šķirnes. Tam piemīt šādas īpašības:

— izskats: vesels, tīrs auglis bez ārējām mitruma pazīmēm vai apstrādes līdzekļu pēdām, veselīgs, proti, bez kukaiņu vai slimību iedarbības pazīmēm un bez nopietniem defektiem, kas ietekmētu tā lietojamību pārtikā vai izskatu – bez deformācijām, sasitumu pazīmēm vai neparastas nokrāsas,

— svars: minimālais 550 g un maksimālais 1 350 g,

— mizas krāsa: no zaļa krāsas, kas pakāpeniski pāriet dzeltenā, līdz pilnīgi dzeltena krāsa,

— mīkstums nav zaļgans,

— cukuru saturs, kas mērīts saskaņā ar refrakcijas koeficientu (IR), ir lielāks vai vienāds ar 12° pēc Briksa skalas.

“Melon du Haut-Poitou” ir raksturīga salda garša, ko papildina smarža ar intensīvu aromātu. Mutē šī melone rada tvirtuma sajūtu, bet vienlaikus ir izteikti sulīga un viegli šķīstoša. Tā ir diezgan izteikti oranžā krāsā.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visas ražošanas darbības notiek noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

“Melon du Haut-Poitou” iepakošanu, proti, produkta atbilstošu sagatavošanu, ievērojot īpašos noteikumus par šķirošanu, kalibrēšanu un apstiprināšanu, turpmāk minētos ierobežotos iepakošanas veidus un pienākumu katrai melonei piestiprināt atsevišķu uzlīmi audzētāji-nosūtītāji tiešā veidā īsteno uzreiz pēc ražas novākšanas vai pēc to audzētāju pieprasījuma, kuri nav nosūtītāji. Tam ir jānotiek ģeogrāfiskajā apgabalā, lai saglabātu augļu kvalitatīvās īpašības, piemēram, produktu optimālo gatavību, izskatu, veselumu un viendabīgumu, kā arī svaigumu, un lai tādējādi novērstu arī vajadzību lieki pārcilāt vai bojāšanās risku pārvadāšanas laikā, turklāt vienlaikus nodrošinot nepieciešamo izsekojamību dažādās meloņu tirdzniecības vietās.

Turklāt melones iepako saskaņā ar izmēra kategoriju uz paplātēm tikai vienā slāni vai individuālā iepakojumā; maksimālais meloņu skaits uz katras paplātes ir 15.

Kopējais termiņš, kas jāievēro starp novākšanu un nosūtīšanu, ir 48 stundas.

3.7. Īpaši noteikumi marķēšanai

Ar AĢIN “Melon du Haut-Poitou” apzīmētā produkta marķējumā tiek iekļauta šāda informācija:

— produkta nosaukums „Melon du Haut-Poitou”,

— atsauce “aizsargāta ģeogrāfiskās izcelsmes norāde” un Eiropas Savienības AĢIN logotips,

— atsevišķa uzlīme, uz kuras arī ir logotips “Melon du Haut-Poitou”, uz katra augļa.

4. Precīza ģeogrāfiskā apgabala definīcija

“Melon du Haut-Poitou” ģeogrāfiskais apgabals atrodas dabiskajās robežās, ko ziemeļu pusē iezīmē Parīzes reģiona saskares zona ar Armorikas masīvu, dienvidos – Auxances upe, bet rietumos un austrumos – Thouet un Vienne ūdensteces.

Atbilstīgi dabiskajām robežām šis ģeogrāfiskais apgabals katrā attiecīgajā departamentā ietver šādus kantonus:

— Maine-et-Loire departamentā (49): Saumur sud, Montreuil-Bellay un Doué-la-Fontaine,

— Indre-et-Loire departamentā (37): Sainte-Maure-de-Touraine, Richelieu, L’Ile-Bouchard un Chinon,

— Deux-Sèvres departamentā (79): Airvault, Argenton-les-Vallées, Thouars 1. kantons, Thouars 2. kantons un St-Varent,

— Vienne departamentā (86): Châtellerault-nord, Châtellerault-sud, Châtellerault-Ouest, Dangé-Saint-Romain, Saint-Gervais-les-trois-clochers, Lencloître, Mirebeau, Trois-Moutiers, Poitiers 1. kantons, Poitiers 7. kantons, Vouneuil-sur-Vienne, Loudun, Neuville-de-Poitou, Saint-Georges-lès-Baillargeaux, Moncontour, Monts-sur-Guesnes un Vouillé.

Pašvaldības, kas ietilpst šajos kantonos un pieder pie “Melon du Haut-Poitou” ģeogrāfiskā apgabala, pilnībā ir uzskaitītas specifikācijā.

5. Saikne ar ģeogrāfisko apgabalu

5.1. Ģeogrāfiskā apgabala specifika

“Melon du Haut-Poitou” ģeogrāfiskais apgabals atrodas to pašvaldību teritorijā, kas ietilpst Vienne departamentā, Deux-Sèvres departamenta ziemeļaustrumos un Maine-et-Loire, kā arī Indre-et-Loire departamenta dienvidos.

Meloņu audzēšana šajā apvidū notiek tikai māla un kaļķakmens augsnēs. Šīm augsnēm ir laba aerācija, tās ir viendabīgas un veselīgas, bagātas ar barības vielām un ziemas laikā uzkrāj lielus ūdens krājumus. Tās lieliski noder meloņu audzēšanai.

Haut-Poitou reģions pārsvarā ir pazīstams ar karstu un sausu klimatu, un šo īpatnību pastiprina augsnes īpašības – tā bieži ir izkaltusi. Gada vidējā gaisa temperatūra ir pietiekami augsta (vasarā ir karsts, bet ziemā – maigs klimats), un gada laikā tā mainās salīdzinoši vienmērīgi. Kaut arī lietus līst neregulāri, šo nepilnību kompensē augsnes spēja uzkrāt lietus ūdeni.

“Melon du Haut-Poitou” ģeogrāfiskajā apgabalā melones audzē jau no seniem laikiem.

Ievērojamā ražošanas attīstība ir ļāvusi pilnveidot audzēšanas paņēmienus un jo īpaši – labāk uzraudzīt saražoto meloņu šķirņu kvantitatīvās un kvalitatīvās izmaiņas, pamatojoties uz lauka izmēģinājumiem un regulārām produkcijas degustācijām katrā ražas gadā. Tehnisko un sensorisko datu uzkrāšana ir ļāvusi izkopt kvalitatīvas šķirnes, kas šodien ir pazīstamas kā Haut-Poitou apgabala melones.

5.2. Produkta specifika

“Melon du Haut-Poitou” ir dzeltena Šarantas tipa melone. Tai ir apaļa forma ar izteiktu rievojumu un mizu, kas nogatavojoties dzeltē un pārsvarā ir klāta ar vairāk vai mazāk bieziem rakstiem atkarībā no šķirnes. Melones minimālais svars ir 550 g, bet maksimālais – 1 350 g, cukuru saturs ir lielāks vai vienāds ar 12° pēc Briksa skalas. Mīkstums nav zaļgans.

“Melon du Haut-Poitou” ir raksturīga izteikti salda garša, ko papildina smarža ar intensīvu aromātu. Mutē šī melone rada tvirtuma sajūtu, bet vienlaikus ir izteikti sulīga un viegli kūstoša. Mīkstums ir diezgan izteikti oranžā krāsā.

“Melon du Haut-Poitou” melones ir slavenas no seniem laikiem, kā to apliecina raksts izdevumā „La vie Loudunaise” – sākot no 1896. gada, tradicionālā grēku nožēlas gājiena laikā prāvests rezervēja brīvas vietas bazilikas pakājē Guesnes dārzkopjiem: “Svētceļnieki ēda melones, sēdēdami zālē, un viņiem tās patiesi garšoja!”.

Francijas iedzīvotāji vēl šobaltdien ir ļoti iecienījuši kantalupes tipa Šarantas melones no Haut-Poitou apgabala. Šo produktu izcilā kvalitāte ir ļāvusi izplatīt “Melon du Haut-Poitou” tādos prestižos tirgos kā luksusa pārtikas preču veikalos, piemēram, Fauchon un Hédiard, ievērojamos restorānos, piemēram, Robuchon, vai citās slavenās Parīzes iestādēs, piemēram, Ritz vai Georges V.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

“Melon du Haut-Poitou” aug Haut-Poitou apgabalā, ļoti privileģētā ražošanas reģionā, kas ir piemērots augļiem, kuri nogatavojas vēlu, un atbilst prasībām, kas tai noteiktas uzturvērtības ziņā.

Māla un kaļķakmens augšņu līdzsvarotā struktūra un aerācijas īpatnības ļauj pārstrādāt organiskās vielas uzturvielās, kas nepieciešamas pareizai augu apgādei ar barības vielām un apmierina meloņu vajadzības pēc minerālvielām.

Aktīvais kalcijs, ko augi viegli absorbē, veicina šo augu stingrību, uzkrājoties audu šūnās, un piešķir melonēm tvirtumu un augļa elastību, palielina mizas izturību pret triecieniem un novērš zaļganuma veidošanos.

Augsnes pakāpeniskā sasilšana, ko izraisa lielais māla daudzums un izmantojamā ūdens rezerves, kas uzkrātas ziemā, rada “Melon du Haut-Poitou” visus apstākļus vienmērīgai auga attīstībai – šīs melones nepazīst ūdens trūkumu, un tās var novākt vēlu, kad to gatavība ir optimāla.

Pateicoties īpašajam mikroklimatam (vidējā gaisa temperatūra ir pietiekami augsta un vienmērīga visa gada garumā) un māla un kaļķakmens augsnei, ir iespējams samērā ātri izaudzēt kvalitatīvas melones, kas ir izteikti saldas, ar intensīvu aromātu un atzītām garšas īpašībām, kas ēdot rada tvirtuma sajūtu un vienlaikus ir izteikti sulīgas un viegli kūstošas.

Šī meloņu īpatnība tiek organoleptiski uzraudzīta, sākot no 1995. gada, un saistībā ar jaunu šķirņu izpēti šis faktors ir ļāvis selekcionēt šķirnes, kas atbilst produkta raksturīgajām īpašībām, un līdz ar to – pārbaudīt to piederību pie “Melon du Haut-Poitou” tipa.

Augsnes īpašais raksturs, klimata ietekme un nemitīgās audzētāju pūles tādējādi ir ļāvušas “Melon du Haut-Poitou” iemantot noteiktu reputāciju patērētāju un dažādu ar šo nozari saistīto speciālistu vidū (restorānos, luksusa pārtikas preču veikalos un arī plaša patēriņa tīklos), piešķirot šai produkcijai arī lielu ekonomisko nozīmi vietējā līmenī.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

https://www.inao.gouv.fr/fichier/CDCIGPMelonDuHautPoitouV2.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skat. 3. atsauci.